Orchimont
Orchimont ass eng belsch Uertschaft a Sektioun vun der Gemeng Vresse-sur-Semois an der Provënz Namouer a Wallounien. Bis zur belscher Gemengereform vun 1977 war Orchimont eng eegestänneg Gemeng.

Geschicht 
Vun 1331 bis 1794/95 huet Orchimont zur Grofschaft, respektiv zum Herzogtum Lëtzebuerg gehéiert.

Tëscht 1331 - wéi eng lokal adeleg Famill hiert Gutt Orchimont un de Grof vu Lëtzebuerg verkaf hat - an 1357, hu souwuel de Grof vun Namouer wéi och de Prënzbëschof vu Léck d'Uertschaft mat hirer Ëmgéigend fir sech an Usproch geholl; mä am Fridde vu Maastricht (1357) gouf Orchimont dem Landeshär vu Lëtzebuerg zougesprach.

Um Enn vum Ancien Régime war Orchimont den Zentrum vun der flächeméisseg gréisster Probstei vum Herzogtum Lëtzebuerg.

1794/95 huet dat revolutionäert Frankräich dat deemolegt Lëtzebuerger Land annektéiert, opgedeelt a ganz oder deelweis op dräi Departementer verdeelt. Orchimont gouf dunn eng Gemeng vum Departement Sambre-et-Meuse dee sech spéider, ënnert dem hollännesche Regime (1815-1830), gréisstendeels als Provënz Namouer am Vereenegte Kinnékräich vun den Nidderlanden rëmfonnt huet, an no der Belscher Revolutioun (1830/31), ëmmer nach als Provënz Namouer, am neie Kinnékräich Belgien.

Zu Bouneweg erënnert eng Strooss (Rue d'Orchimont) un dësen Deel vun der lëtzebuergescher Geschicht.

Um Spaweck 

Vresse-sur-Semois
Uertschaften an der Provënz Namouer
Fréier Gemengen an der Provënz Namouer